**Drága Rolexek és árháború egy régi debreceni lámpáért a BÁV árverésén**

*Az aukciósház nagy sikerrel zárta a december 10-i árverését*

**Óriási licitharcok, igazi órakülönlegességek és egy debreceni art deco lámpa hihetetlen eredménye tette emlékezetessé a BÁV karácsonyi élő, online aukcióját. A közönség nélkül megrendezett árverésen rekordot döntött a megbízások száma. Az érdeklődők a legtöbbet a Rolex órákra licitáltak, de nagy sikernek örvendtek az ékszerek és a lakberendezési tárgyak is. Utóbbi kategóriában egy magyar art deco lámpa volt a legnépszerűbb tétel, amiért a licitálók valóságos árháborút indítottak, és végül tizenháromszoros áron, 1 millió forintért kelt el a női alakot formázó különlegesség.**

Az idén aukcióinak 100. évfordulóját ünneplő BÁV karácsonyi árverése a luxus imádóinak és a tudatos pénzügyi befektetőknek egyaránt kedvezett. A december 10-én megrendezett online élő aukció sztárjai a Rolex órák, a brilles ékszerek, illetve a modern magyar kerámiák voltak, de meglepő fordulatokat is hozott az este.

Kezdjük is a legnagyobb meglepetéssel: az este abszolút sztárja a Debreceni Lámpagyárban készült, női alakot formázó art deco asztali lámpa volt. Az aukción résztvevők hihetetlen harcot vívtak ezért a stílusos tárgyért, amely végül a kikiáltási ár több mint tizenháromszorosáért, 1 millió forintért kelt el.

Nagy sikernek örvendtek még a briliánsokkal ékített befektetési ékszerek, ezek keltek el a legmagasabb áron. Egy briliáns karékért végül 3,6 millió forintot fizettek. Sokan gondoltak a karácsonyra, mert nagyon keresettek voltak az egyszerű, letisztult ékszerkollekciók is.

A hazai aukciósházak közül egyedül a BÁV rendez óraaukciókat, így az órarajongók és lelkes gyűjtők jellemzően nagy létszámban képviseltetik magukat az árveréseken – ez most sem volt másként. Az aukción az idei kínálatból egyértelműen a Rolex órák taroltak. Ennek egyik oka, hogy az alapdarabokon kívül szinte minden Rolex órára várólista van az üzletekben. A jó állapotban lévő ikonikus darabokat pedig sokszor lehetetlenség megszerezni. Így nem is lehetett kérdés, hogy a James Cameron rendező munkássága előtt tisztelgő Rolex DeepSea Sea-Dweller volt az egyik legnépszerűbb az aukción, ez az óra 5,5 millió forintért talált új gazdára. A Jaeger LeCoultre nem mindennapi, örökmozgó Atmos órája 1,2 millió forintot ért leendő tulajdonosának, míg a De Beers gyémántkereskedő ház kivételes szépségű ékszerórája, közepén egy csiszolatlan gyémánttal 3, 8 millió forintért ékesítheti majd valaki kezét.

Érdekesség, hogy nagyon népszerűek voltak a magyar lakberendezési tárgyak az este folyamán, többek közt a modern magyar kerámiák, így Gádor István alkotásai is, míg a festményeknél Nádler István és Barakonyi Zsombor képei érték el a legmagasabb leütési árat.

*„A karácsonyi árverés, a járványhelyzet ellenére is a megszokott nagy érdeklődés mellett zajlott, a forgalom nem maradt el a korábbi évektől sem. A BÁV Aukciósház 100 éves történetében ez volt az első, közönség nélkül megrendezett, online árverésünk, amelyre rekord számú megbízás érkezett. Még soha ennyi kollégánk nem közvetítette az árverést telefonon keresztül a licitálóknak. Ez is megerősíti az idei évben tapasztaltakat, hogy a műtárgyak piaca továbbra is stabil értéket képvisel”* – értékelt Kovács Ádám, a BÁV kereskedelmi igazgatója.

A 2021-es év hagyományosan a grafikai árveréssel kezdődik majd, a BÁV 100 éves aukciós évfordulóját ünneplő Centenáriumi aukciót pedig 2021 júniusában rendezzük meg, remélhetően már közönség előtt.

**További információk:**

**Szabó Krisztina**

**BÁV Zrt.**

**kommunikációs menedzser**

**szabo.krisztina@bav.hu**

**06 20 298 2799**

**BÁV100 – Árverések 100 éve**

2020 a BÁV éve! **A BÁV jogelődje 100 éve, 1920-ban rendezte meg első aukcióját az Állami Árverési Csarnokban.** Az elmúlt száz év során az árverések története szorosan összekapcsolódott a műgyűjtés, a műkereskedelem, és a közgyűjtemények történetével.

Az első világháború végével tömegek akarták értékesíteni a műtárgyaikat. Ez az igény hívta életre az Állami Árverési Csarnokot, amely a feketepiaccal szemben lehetőséget adott a szabályozott műkereskedelemre. Már ekkor is neves szakértők válogatták és határozták meg az árverésre kerülő műtárgyakat.

**A 30-as évek** **pénzügyi válsága többek között az Esterházy-, az Andrássy- és a Károlyi-családokat késztette gyűjteményei aukcionálására**. Még a második világháború alatt is rendeztek árveréseket, ekkor, 1942-ben került kalapács alá például Iványi-Grünwald Béla festőművész hagyatéka is. Sokan helyezték letétbe a Kinizsi utcai székházban értékeiket, innen azonban **a háború végén 200 ezer műtárgyat raboltak el az átvonuló csapatok.**

**A szocializmus idején ellehetetlenítették a polgári csökevénynek tartott műgyűjtést.** A cég, immár Bizományi Áruház Vállalat néven, leginkább használt áruk értékesítésével foglalkozott, hét évig árveréseket sem szervezhettek**. A forradalom után, 1957-ben azonban rögtön az Iparművészeti Múzeum üvegcsarnokában lehetett újra licitálni közel másfélezer tételre.** A múzeumok ezekben az évtizedekben, élve elővásárlási jogukkal, a BÁV-on keresztül gyarapították gyűjteményeiket. **A 60-as években a nagyarányú lakásépítések miatt elsősorban a festmények számítottak divatosnak**, de a következő évtizedben divatba jött a porcelánok és ezüsttárgyak gyűjtése is. Már ekkor, 1963-ban elindultak a különböző szakágakra specializálódott **becsüsképzések**, amelyeket később megnyitottak a nagyközönség számára is.

**A 80-as években rendezték meg az első ékszeraukciót, amely azóta is töretlen siker a vásárlók körében.** A 90-es évekre megszűnt a cég monopolhelyzete, de a szabad kereskedelemmel számos rejtőzködő műtárgy is a piacra került, így a BÁV a maga színesebb profiljával nem csupán túlélte, de sikeresen zárta az évtizedet. Az új évezredet leginkább a kortárs művészet felé való nyitás határozta meg, ám a **2007-től a Bécsi utcában működő Aukciósházban a rekordok sorát ismét egy gazdasági világválság szakította meg**. Az ékszeraukcióknak köszönhetően a cég sikeresen túljutott a 2008-as évet követő globális pénzügyi válság időszakán, és köszönhetően a kereslet fellendülésének és a sokszínű árveréseknek, **a 2010-es években is számos izgalmas alkotás kerülhetett kalapács alá, sőt számos új rekord is született.**

Az elmúlt száz év során számos új művésznemzedéket követtünk végig pályája során, életművek nyíltak és zárultak le, új trendek jöttek létre és múltak el, közben több százezer alkalommal hangzott el: senki többet, harmadszor! **2020 nem csak egy új évszázad, de egy új korszak kezdete is a BÁV-nál. Kövessék velünk a cég megújulását ebben az évben!**

**A BÁV100-ról ezen az oldalon tudhat meg többet:** <http://bav.hu/hirek/bav100-arveresek-100-eve>